สั่งยาสูบลุยผุดโรงงานโกอินเตอร์
“ทนุศักดิ์” สั่งยาสูบโกอินเตอร์ขายบุหรี่ในต่างประเทศ
17 พ.ค. 2555

“ทนุศักดิ์” สั่งยาสูบโกอินเตอร์ขายบุหรี่ในต่างประเทศ
นายทนุศักดิ์ เล็กอุทัย รมช.คลัง กล่าวภายหลังเดินทางตรวจเยี่ยมและมอบนโยบายการดำเนินงานแก่โรงงานยาสูบว่า ได้สั่งการให้โรงงานยาสูบปรับกลยุทธ์ทำงานในเชิงรุกมากขึ้น หาพันธมิตรในการเพิ่มยอดการจำหน่ายบุหรี่ในต่างประเทศ เช่น จีน อินเดีย รวมทั้งการหาตลาดในประชาคมเศรษฐกิจอาเซียน (เออีซี) ในปี 2558 เพราะปัจจุบันเกือบทั้งหมดของบุหรี่ที่โรงงานยาสูบผลิตได้ จัดจำหน่ายเพียงในประเทศเท่านั้น
สำหรับความคืบหน้าเรื่องการก่อสร้างโรงงานยาสูบแห่งใหม่ จะเตรียมว่าจ้างมหาวิทยาลัยเทคโนโลยีพระจอมเกล้าธนบุรีเพื่อทำการศึกษาเรื่องการเลือกสถานที่ก่อสร้างโรงงานแห่งที่ 2 ระหว่างที่ อ.แม่โจ้ จ.เชียงใหม่ กับ อ.เด่นชัย จ.แพร่ คาดว่าน่าจะได้ข้อสรุปภายใน 2 เดือน เพื่อเสนอเข้าที่ประชุมคณะกรรมการพิจารณาตัดสินใจเลือกสถานที่ก่อนเสนอให้คณะรัฐมนตรีอนุมัติต่อไป
โรงงานแห่งแรกยังคงตั้งอยู่ภายในสวนอุตสาหกรรมโรจนะ จ.พระนครศรีอยุธยา เดิมมีมูลค่าโครงการ 1.62 หมื่นล้านบาท ตั้งเป้าหมายมีกำลังการผลิต 3.2 หมื่นล้านมวนต่อปี แต่เนื่องจากน้ำท่วมทางคณะกรรมการจึงมีมติให้ก่อสร้างโรงงานแห่งใหม่ และลดกำลังการผลิตลงเหลือ 2.2 หมื่นล้านมวนต่อปี และตั้งเป้าหมายเพิ่มกำลังการผลิตในโรงงานแห่งที่ 2 เป็น 1 หมื่นล้านมวนต่อปี โดยงบก่อสร้างยังครอบคลุมงบเดิมอยู่
“การก่อสร้างโรงงานแห่งที่ 2 เพื่อขายกำลังการผลิตรองรับเป้าหมายการขยายตลาดบุหรี่ในต่างประเทศด้วย” นายทนุศักดิ์ กล่าว